2020/0038 (NLE)

Ehdotus

NEUVOSTON PÄÄTÖS

liiallisen alijäämän olemassaolosta Romaniassa

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 126 artiklan 6 kohdan,

ottaa huomioon komission ehdotuksen,

ottaa huomioon Romanian esittämät huomautukset,

sekä katsoo seuraavaa:

(1)SEUT-sopimuksen 126 artiklan mukaan jäsenvaltioiden on vältettävä liiallisia julkisen talouden alijäämiä.

(2)Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.

(3)SEUT-sopimuksen 126 artiklassa tarkoitettu liiallisia alijäämiä koskeva menettely, jota on selkeytetty vakaus- ja kasvusopimukseen kuuluvalla liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetulla neuvoston asetuksella (EY) N:o 1467/97, edellyttää päätöstä liiallisen alijäämän olemassaolosta. Euroopan unionista tehtyyn sopimukseen ja SEUT-sopimukseen liitetyssä liiallisia alijäämiä koskevasta menettelystä tehdyssä pöytäkirjassa (N:o 12) annetaan tarkemmat määräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 479/2009 esitetään yksityiskohtaiset säännöt ja määritelmät kyseisten määräysten soveltamiseksi.

(4)Jos komissio katsoo, että jäsenvaltiossa on tai siellä voi ilmetä liiallinen alijäämä, se antaa SEUT-sopimuksen 126 artiklan 5 kohdan nojalla asiasta lausunnon kyseiselle jäsenvaltiolle ja ilmoittaa asiasta neuvostolle. Otettuaan huomioon SEUT-sopimuksen 126 artiklan 3 kohdan nojalla antamansa kertomuksen sekä talous- ja rahoituskomitean SEUT-sopimuksen 126 artiklan 4 kohdan nojalla antaman lausunnon komissio katsoi, että Romaniassa on liiallinen julkisen talouden alijäämä. Komissio antoi tämän vuoksi Romanialle [4 päivänä maaliskuuta] 2020 asiasta lausunnon ja ilmoitti siitä neuvostolle.

(5)Perustamissopimuksen 126 artiklan 6 kohdan mukaan neuvoston on otettava huomioon kyseisen jäsenvaltion mahdolliset huomautukset ennen kuin se päättää kokonaisarvion tehtyään, onko jäsenvaltiolla liiallinen alijäämä. Romaniaa koskevan kokonaisarvion perusteella voidaan todeta seuraavaa.

(6)Romanian viranomaisten 30. syyskuuta 2019 ilmoittamien ja Eurostatin sen jälkeen vahvistamien tietojen mukaan Romanian julkisen talouden alijäämä vuonna 2018 oli 3,0 prosenttia suhteessa BKT:hen ja julkisen talouden velka 35,0 prosenttia suhteessa BKT:hen. Kun otettiin huomioon muutetut BKT-luvut, joista kansallinen tilastolaitos ilmoitti Eurostatin lehdistötiedotteen julkaisemisen jälkeen, nämä suhteet muuttuivat hieman, eli alijäämä on 2,9 prosenttia suhteessa BKT:hen ja velka 34,7 prosenttia suhteessa BKT:hen vuonna 2018. Ilmoituksen mukaan julkisen talouden alijäämä on 2,8 prosenttia suhteessa BKT:hen vuonna 2019.

(7)Hallitus hyväksyi 10. joulukuuta 2019 vuosien 2020–2022 julkisen talouden budjettistrategian, jäljempänä ’julkisen talouden strategia’, jonka mukaan julkisen talouden alijäämää koskeva tavoite vuonna 2019 on 3,8 prosenttia suhteessa BKT:hen. Tämä ylittää perussopimuksessa määrätyn 3 prosentin viitearvon eikä ole lähellä sitä. Viitearvon ylittyminen vuonna 2019 ei ole poikkeuksellista, koska se ei johdu perussopimuksessa ja vakaus- ja kasvusopimuksessa tarkoitetusta epätavallisesta tapahtumasta tai talouden jyrkästä laskusuhdanteesta. Komission talven 2020 talousennusteen mukaan kokonaistuotannon kasvu on 3,9 prosenttia suhteessa BKT:hen vuonna 2019 ja 3,8 prosenttia vuonna 2020. Tuotantokuilun ennustetaan olevan noin nolla. Kertaluonteisia eriä oli 0,1 prosenttia suhteessa BKT:hen vuonna 2019, ja ne johtuivat autojen ympäristömaksujen palautuksista. Viitearvon (3 % suhteessa BKT:hen) ennakoitu ylittyminen ei ole myöskään väliaikaista SEUT-sopimuksessa ja vakaus- ja kasvusopimuksessa tarkoitetulla tavalla. Komissio ennustaa talven jatketussa 2020 talousennusteessa, jossa on otettu huomioon julkisen talouden muuttujat, julkisen talouden alijäämäksi 4,0 prosenttia suhteessa BKT:hen vuonna 2019, 4,9 prosenttia vuonna 2020 ja 6,9 prosenttia vuonna 2021. Ennustettu alijäämän kasvu johtuu pääasiassa merkittävistä eläkkeiden korotuksista. Hallitus myös ennustaa julkisen talouden strategiassa, että julkisen talouden alijäämä säilyy viitearvon yläpuolella vuosina 2020 ja 2021, sillä ennustettu alijäämä on 3,6 prosenttia suhteessa BKT:hen vuonna 2020 ja 3,4 prosenttia vuonna 2021. SEUT-sopimuksen alijäämäkriteeri ei näin ollen lähtökohtaisesti täyty.

(8)Romanian julkisen talouden velka oli 34,7 prosenttia suhteessa BKT:hen vuonna 2018. Komission talven jatketussa 2020 talousennusteessa, jossa on otettu huomioon julkisen talouden muuttujat, ja julkisen talouden strategiassa julkisen talouden velan ennustetaan kasvavan vuoteen 2021 asti, mutta pysyvän alle perussopimuksessa määrätyn viitearvon. Julkisen talouden strategiassa julkisen talouden velan ennustetaan kasvavan 37,8 prosenttiin suhteessa BKT:hen vuonna 2021. Komissio ennustaa jyrkempää kasvua 41,9 prosenttiin suhteessa BKT:hen vuonna 2021. Näin ollen SEUT-sopimuksen velkakriteeri täyttyy.